הוועדה המסדרת, כנסת 23, פרוטוקול מספר 7, 2020-03-30 12:00

אברהם (אבי) ניסנקורן: אנחנו פותחים את הישיבה.

אברהם (אבי) ניסנקורן: נושא הישיבה זה הודעה בעניין בחירת סגנים זמניים ליושב-ראש הכנסת לפי סעיף 2 לתקנון הכנסת.

אברהם (אבי) ניסנקורן: מה שמוצע – ואני תיאמתי את זה אתמול גם עם עפר וגם עם מיקי – שחברי הכנסת איתן גינזבורג, אחמד טיבי ויעקב מרגי יכהנו כסגנים זמניים ליושב-ראש הכנסת.

אברהם (אבי) ניסנקורן: כהונתם תסתיים עם מינויים של סגנים קבועים ליושב-ראש הכנסת.

אחמד טיבי: יש לי הערה לזה.

אברהם (אבי) ניסנקורן: בבקשה.

אחמד טיבי: בהסכם הקמת הרשימה המשותפת הסיעה החליטה שחברי עבאס מנסור יהיה סגן יושב-ראש קבוע מטעמנו של הכנסת ולא אחמד טיבי.

אחמד טיבי: אני מעריך מאוד את הפנייה שלכם, אבל גם בגלל שמנסור נבחר - - - אני מציע את מנסור עבאס, אני כיו"ר סיעה.

אברהם (אבי) ניסנקורן: מיקי, אני צריך פה הסכמה שלכם, כי אני פניתי אתמול לעפר והוא נתן את השם של אחמד.

מיקי לוי: אין הסכמה כרגע, אני צריך לבדוק עם עפר.

אברהם (אבי) ניסנקורן: אתה רוצה רגע לבדוק איתו?

קריאה: אבל זה זמני, זה יומיים-שלושה.

אחמד טיבי: אני עסוק.

מתן כהנא: אבי, מה עם סיעות אחרות?

אברהם (אבי) ניסנקורן: בגדול שמרנו כרגע על היחס המסתמן של שני שליש – שליש.

אברהם (אבי) ניסנקורן: ולכן פניתי אתמול למיקי וסיכמנו איתו על איתן ועל יעקב מרגי.

מתן כהנא: אה, איתן כאילו הוא קואליציה.

מתן כהנא: אוקיי.

אברהם (אבי) ניסנקורן: כרגע.

אברהם (אבי) ניסנקורן: אתה יודע, הכול פה מתערבב כל יום, אז אנחנו לא יודעים מה להגיד.

איתן גינזבורג: איתן הוא מהסיעה של יושב-ראש הכנסת.

מתן כהנא: גם סגן שר הביטחון, גם סגן יושב-ראש הכנסת.

מתן כהנא: יה אללה.

איתן גינזבורג: אנחנו רצינו פשוט ליצור סיפור של הומו, ערבי וחרדי מכהנים כסגני יושב-ראש הכנסת.

מיקי לוי: אדוני היושב-ראש, התייעצות סיעתית בבקשה.

אברהם (אבי) ניסנקורן: סיימנו את ההפסקה של ההתייעצות הסיעתית, אנחנו מחדשים את הדיון.

אחמד טיבי: זה לא היה - - -

אברהם (אבי) ניסנקורן: זה לא היה לפרוטוקול.

אברהם (אבי) ניסנקורן: אני מציע בכל זאת, אחמד, שאתה כרגע תישאר.

אברהם (אבי) ניסנקורן: טוב, החלטה שלכם.

אחמד טיבי: אני לא רוצה.

מיקי לוי: אחמד, אני מבקש בכל לשון של בקשה.

מיקי לוי: יש סיכום, אתה תישאר.

מיקי לוי: אם לא, אני מגיש את המועמדות של מאיר כהן.

קריאה: תגיש.

אברהם (אבי) ניסנקורן: אז אתם רוצים לעשות הצבעה, אם זה ככה?

מיקי לוי: לא, אני מבקש לא לעשות הצבעה, אחרת אני עושה רוויזיה ואני מתחיל למשוך את הזמן עד מחרתיים, עד יום שני.

אחמד טיבי: אולי תכבדו את ההחלטה שלנו?

מיקי לוי: אחמד, זה זמני, אנחנו מבקשים, ויתרנו לך, אתה תהיה היושב-ראש הזמני.

איתן גינזבורג: סגן יושב-ראש.

אחמד טיבי: אם זה יושב-ראש אני אשקול, סגן לא כל כך.

אחמד טיבי: אני מעוניין רק במנסור עבאס.

אחמד טיבי: זו החלטת סיעה, אני לא יכול - - -

יואב בן צור: תעשו הצבעה וזהו.

אברהם (אבי) ניסנקורן: טוב, אז נעשה הצבעה.

מיקי לוי: לא, חבל לכם, אני אעשה רוויזיה.

יואב בן צור: תעשה רוויזיה.

מיקי לוי: אחמד, אני מבקש ממך בכל לשון של בקשה, תיקח את זה עד יום שני, זה בסך הכול זמני.

מיקי לוי: את הבעיות בתוך המפלגה אצלכם - - -

אחמד טיבי: אין בעיות.

מנסור עבאס: מיקי, סליחה, מה שאתה אומר עכשיו לא ראוי.

מנסור עבאס: אין מחלוקת בתוך הרשימה המשותפת.

מנסור עבאס: אין מחלוקת.

מנסור עבאס: מה שאתה עושה ומה שאתה אומר זה לא ראוי בכלל.

מנסור עבאס: אם מגיע לכם את המקום הזה, אתה מוותר לאחמד – אז תוותר לאחמד.

מנסור עבאס: אבל אל תכניס את הרשימה המשותפת.

מנסור עבאס: זה לא ראוי.

מיקי לוי: אוקיי, מאה אחוז.

מיקי לוי: תודה רבה על מה שאמרת, אני מוותר לאחמד .

מיקי לוי: בבקשה, אחמד, תביא את המועמדות שלך.

אחמד טיבי: לא, אני לא מוכן.

אחמד טיבי: אני מסיר את המועמדות שלי.

מיקי לוי: אוקיי, אז אני מגיש את המועמדות של מאיר כהן.

פטין מולא: אז בוא נלך להצבעה.

אברהם (אבי) ניסנקורן: אנחנו מעלים את שתי האופציות להצבעה?

מיקי לוי: לא, האופציה של מאיר כהן, אין שתי אופציות.

מתן כהנא: אבי, בוא נמנה פשוט רק שניים וזהו.

אברהם (אבי) ניסנקורן: לא.

מתן כהנא: לא, בוא נצביע.

אברהם (אבי) ניסנקורן: לא.

מיקי לוי: מתן, יש פרוטוקול.

מתן כהנא: מה הפרוטוקול?

מיקי לוי: הוא אומר שלושה.

מתן כהנא: בזמני עכשיו?

מתן כהנא: רק שלושה?

מתן כהנא: זה הפרוטוקול?

אברהם (אבי) ניסנקורן: אנחנו מעלים את זה להצבעה.

מתן כהנא: האם בזמניות הזאת נדרשים באמת רק שלושה או אפשר רק שניים?

מיקי לוי: לא, אחמד הסיר את המועמדות שלו.

מיקי לוי: אני נתתי לו את המקום שלי, אני לוקח את זה בחזרה.

מתן כהנא: בסדר, אבל יכול להיות שאנחנו לא נצביע עכשיו - - -

אברהם (אבי) ניסנקורן: מי מדבר שם?

ארבל אסטרחן: לא.

אברהם (אבי) ניסנקורן: שנייה, אבל אני סיכמתי אתמול, גם עם מיקי, שאחד ניתן או ליש עתיד או לרשימה, זה מגיע ביחס.

אברהם (אבי) ניסנקורן: אני רוצה לשמר את זה עדיין, לא חובה, אבל אני רוצה לכבד את זה.

אברהם (אבי) ניסנקורן: אז אנחנו נשים את איתן, את מאיר ואת יעקב מרגי בתור סגנים, אין מה לעשות.

אלכס קושניר: רגע, אבי, אני גם מבקש התייעצות סיעתית רגע.

ארבל אסטרחן: הייתה כבר.

ארבל אסטרחן: בעיקרון נותנים אחת, אבל אתה יכול להכריז הפסקה.

אברהם (אבי) ניסנקורן: אלכס, שלוש דקות, בסדר?

אברהם (אבי) ניסנקורן: זה לא התייעצות סיעתית, אנחנו פשוט מחכים.

אברהם (אבי) ניסנקורן: טוב, אנחנו מחדשים את הדיון.

אברהם (אבי) ניסנקורן: אנחנו מעלים להצבעה את חבר הכנסת איתן גינזבורג, מאיר כהן ויעקב מרגי.

אורי מקלב: אבי, ביקשנו זכות דיבור.

אורי מקלב: משהו קצר.

אברהם (אבי) ניסנקורן: בבקשה, אורי.

אורי מקלב: אני חושב שכדאי, כדי לא להרחיב עכשיו בדיבור, דיברנו על כך גם לפני הישיבה – גם תלוי למה הכנסת הולכת עכשיו – אם היא הולכת להסכם, ואם הכנסת תמנה יושב-ראש עוד לפני החקיקה.

אורי מקלב: הסכם קואליציוני ידרוש חקיקה, חקיקה ארוכה מאוד, יש שם שלושה חוקים, להגדיל את מספר השרים בממשלה.

אורי מקלב: מדובר על הסכם הרוטציה, שאם יהיה זה חוק לא מורכב ודאי, וכמובן שיהיו עוד חוקים כמו סגנים ודברים כאלה, שזו חקיקה שהיא צורך ההסכם הקואליציוני.

אורי מקלב: וזאת תהיה שאלה, אם ימנו את היושב-ראש הקבוע לפני החקיקה או אחרי חקיקה.

אורי מקלב: הנושאים מורכבים.

אורי מקלב: גם במידה שיהיו דיונים של החקיקה, שלושה סגנים לא יספיקו, כשלא ברור מה יהיה התפקוד של בני גנץ כיושב-ראש.

איתן גינזבורג: בכל אופן, כשאנחנו מדברים על שבוע, אז נגיד שיהיו שלושה סגנים לשבוע, כשאנחנו יודעים שבשבוע הזה דיוני המליאה הם לא ארוכים, הם נאומים בני דקה ואולי כמה דברים טכניים.

איתן גינזבורג: ולכן אני חושב שגם זה יוצר בעייתיות.

איתן גינזבורג: עם כל זה, ההרכב של שלושה מקפח גם בקואליציה ואולי גם באופוזיציה.

איתן גינזבורג: אני חושב שיצטרכו להגדיל את זה לחמישה.

איתן גינזבורג: גם אם זה עכשיו לא העת, אבל אני מציע שתודיע שזה לשבוע.

איתן גינזבורג: אורי, זה כנראה יורחב, אבל זה הכול תלוי במהלכים הקואליציוניים שנרקמים בעת הזאת.

איתן גינזבורג: ולכן החלטנו שזה יהיו כרגע שלושה.

איתן גינזבורג: גם ככה שבוע הבא כבר פסח, ורק אז, אני מניח, ייבחר יושב-ראש כנסת אחר, וגם תתגבש הנשיאות החדשה.

איתן גינזבורג: כך שאין טעם עכשיו לקצוב את זה בזמנים, כשאנחנו לא יודעים מה קורה עם ההסכם הקואליציוני עצמו.

אורי מקלב: אם יהיה הסכם קואליציוני, אז הממשלה תוקם עוד לפני פסח.

איתן גינזבורג: נכון.

אורי מקלב: אז לכן אם הבנתי נכון, שמעתי את זה תוך כדי דיבורים או תוך כדי תשובה מאבי, אם הוא מדבר על שבוע, אני חושב שצריך לאשר את זה ולא צריך לעשות שום בעיה.

איתן גינזבורג: מי שאמר שבוע זה אחמד טיבי ולא אבי.

איתן גינזבורג: אבי אמר זמני.

איתן גינזבורג: ואנחנו מניחים שברגע שתתגבש קואליציה, כל התפקידים ישתנו.

עוזי דיין: אז ההצבעה היא על שלושה סגנים זמניים ליושב-ראש הזמני - - -

אחמד טיבי: אני ביקשתי להגדיל לשבעה.

איתן גינזבורג: לא, חבר הכנסת דיין, ההצבעה תהיה על מינוי של שלושה סגנים ליושב-ראש הכנסת.

אחמד טיבי: אני ביקשתי להגדיל לשבעה זמניים, וזה יכלול את מנסור עבאס.

איתן גינזבורג: לא הבנתי.

יואב בן צור: זה אפשרי?

אחמד טיבי: הוא שוקל את זה בחוץ.

ארבל אסטרחן: אפשר עד תשעה.

יזהר שי: יש משכורות מיוחדות לסגני יושב-ראש זמניים?

ארבל אסטרחן: כן.

אחמד טיבי: מעמד חסר תקדים בעולם.

יואב בן צור: לא, יש תוספת במשכורת.

אופיר כץ: זה כולל תוספת במשכורת?

יואב בן צור: כן, כן.

אופיר כץ: אז אני מתנגד.

יואב בן צור: כן, התשובה היא כן.

יואב בן צור: תוספת כמו יושב-ראש ועדה.

פטין מולא: הוא יתרום את המשכורת, זו לא בעיה.

פטין מולא: 1,500 שקל תוספת, נו.

איתן גינזבורג: טוב, הפסקה שלוש דקות.

אברהם (אבי) ניסנקורן: אני מחדש את הישיבה.

אברהם (אבי) ניסנקורן: אני גם רוצה, גם במציאות המורכבת הזאת, לשמור על כבוד של כל אחד.

אברהם (אבי) ניסנקורן: זו גם חובה, לדעתי.

אברהם (אבי) ניסנקורן: אנחנו נישאר כרגע עם שלושה: מאיר כהן, איתן גינזבורג ויעקב מרגי.

אברהם (אבי) ניסנקורן: אם יהיה צורך להרחיב, אם תהיה באמת סיטואציה שגם בתקופה הזמנית יהיה עומס על הכנסת – כרגע אין עומס, כרגע שלושה זה מספיק.

אברהם (אבי) ניסנקורן: גם בראייה הציבורית כרגע שלושה זה מספיק.

אברהם (אבי) ניסנקורן: אם אנחנו נזהה שיש עומס, נעשה דיון, נרחיב, נדבר ונחליט על השמות הנוספים.

אברהם (אבי) ניסנקורן: ונעשה דיון מסודר, לא ככה בלחץ של רגע.

איתן גינזבורג: גם בכנסת הקודמת היו שלושה זמניים.

אברהם (אבי) ניסנקורן: לא, אבל אם תהיה התקדמות לכיוון ממשלה, יכול להיות שזה יחייב הרחבה.

אברהם (אבי) ניסנקורן: אחמד מבקש כמה מילים לפני.

אחמד טיבי: תודה רבה.

אחמד טיבי: א', נכון, זה היה בדרך כלל שלושה זמניים, בדרך כלל בוחרים בוותיקים.

אחמד טיבי: אבל זכותה של כל סיעה לבחור את מי שהיא רוצה.

אחמד טיבי: אני כיו"ר סיעה הצעתי את חבר הכנסת מנסור עבאס, כי ככה החליטה הסיעה מזמן, בעצם הקמת הרשימה המשותפת, זה ההסכם.

אחמד טיבי: ואחר כך הצענו להרחיב את זה לשבעה, זה היה פותר את הבעיה כמעט לכל הסיעות – אופוזיציה, קואליציה.

אחמד טיבי: אבל היו אחדים שהתנגדו, כי זו הרחבה, משכורת.

אחמד טיבי: אני לא חושב שביומיים-שלושה זה מרחיב וזה משכורת.

אחמד טיבי: אני מעריך מאוד את הניסיון של אבי, שגם רצה למצוא שבעה ולתת לכולם, כולל מנסור, אבל חבל שלא הצלחתם או הצלחנו להתכנס לפתרון.

אחמד טיבי: שישה זה היה פוגע בעפר ובחלקים אחרים של האופוזיציה, אבל זה היה עונה על הצרכים שלנו כסיעה משותפת.

אחמד טיבי: ואני חושב שעדיין אפשר להצביע על יותר משלושה ואז לפתור את הבעיה שלנו.

אברהם (אבי) ניסנקורן: אנחנו נצביע היום על שלושה.

אברהם (אבי) ניסנקורן: אורי, רשמנו לפנינו את מה שאתה אמרת, שיכול להיות שהעומס יחייב את ההרחבה.

אחמד טיבי: אפשר להצביע שמנסור עבאס יהיה?

אחמד טיבי: שתי הצבעות.

אברהם (אבי) ניסנקורן: לא הבנתי.

אברהם (אבי) ניסנקורן: בשביל מה?

אורי מקלב: אנחנו גמישים, זו בסך הכול ועדה מסדרת.

אברהם (אבי) ניסנקורן: לא, אני לא רוצה שיצביעו נגד.

אברהם (אבי) ניסנקורן: בשביל מה?

מנסור עבאס: אני הצעתי שאחמד יהיה, שלא יגידו שהמשותפת סיכלה את - - -

אברהם (אבי) ניסנקורן: טוב, זו החלטה שלכם.

מנסור עבאס: מקובל עליי וגם על הרשימה המשותפת מקובל שאחמד ייבחר במקומי.

אברהם (אבי) ניסנקורן: זו החלטה שלכם, בין אחמד לבין מאיר.

פטין מולא: אבל אתה לא רוצה, נכון?

אחמד טיבי: אני הסרתי את המועמדות שלי.

מנסור עבאס: אבל השאלה שלי היא למה ליש עתיד, 16 חברי כנסת - - - ולמשותפת לא מגיע?

אברהם (אבי) ניסנקורן: שנייה, זה דיון אחר.

מנסור עבאס: אני מעלה את זה.

אברהם (אבי) ניסנקורן: אורי, אנחנו רשמנו את ההערה שלך, שייתכן מאוד שאם ייווצר עומס נצטרך להרחיב את מספר הסגנים הזמניים.

אברהם (אבי) ניסנקורן: אנחנו נעשה אז ישיבה מסודרת ואנחנו נחליט מראש.

אברהם (אבי) ניסנקורן: ונשתדל להגיע עם הסכמות מראש עד כמה שאפשר.

אברהם (אבי) ניסנקורן: אז אנחנו מצביעים על בחירת איתן גינזבורג, מאיר כהן ויעקב מרגי כסגנים זמניים ליושב-ראש הכנסת.

אברהם (אבי) ניסנקורן: כהונתם תסתיים עם מינויים של סגנים קבועים ליושב-ראש הכנסת.

אברהם (אבי) ניסנקורן: מי בעד? 12.

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: בעד – 12

אברהם (אבי) ניסנקורן: נמנעים – אין

אברהם (אבי) ניסנקורן: אושר פה אחד.

אברהם (אבי) ניסנקורן: תודה.

אברהם (אבי) ניסנקורן: יש נושא שאני רוצה להעלות אותו.

אברהם (אבי) ניסנקורן: הוא לא על סדר-היום, ולכן זה לא דיון להחלטה.

אברהם (אבי) ניסנקורן: אבל כן רוצים לשקף לכם עבודה שנעשתה בימים האחרונים.

אברהם (אבי) ניסנקורן: דיון מסודר יהיה במועד אחר, לא עכשיו, אבל כן לשקף על קצה המזלג משהו שיזהר שי בימים האחרונים, ביחד עם ארבל ריכזו.

אברהם (אבי) ניסנקורן: זה בנושא שאם תהיה בעיית קורונה מתרחבת מבחינת חברי הכנסת, ונצטרך לחשוב גם על הצבעה מרחוק, מה זה אומר.

אברהם (אבי) ניסנקורן: אז אולי בכמה מילים, יזהר וארבל.

אברהם (אבי) ניסנקורן: זה לא דיון.

יואב בן צור: זה רק לוועדות או גם למליאה?

אברהם (אבי) ניסנקורן: גם וגם.

אברהם (אבי) ניסנקורן: זה לא דיון, כי זה לא על סדר-היום.

אברהם (אבי) ניסנקורן: רק שתי מילים כדי להבין את הנושא.

אברהם (אבי) ניסנקורן: יהיה על זה דיון נפרד.

פטין מולא: מתי זה?

פטין מולא: היום?

אברהם (אבי) ניסנקורן: לא היום.

אברהם (אבי) ניסנקורן: יהיה על זה דיון נפרד, מסודר.

אברהם (אבי) ניסנקורן: אני רק רוצה שתשמעו בכמה מילים, ואנחנו נעשה את הדיון מסודר.

יזהר שי: אנחנו רוצים להסביר לכם שזה מגיע, כי חשוב שאנשים פה ישתפו פעולה כדי לאפשר את עבודת הכנסת.

יזהר שי: התרחיש האפשרי הוא שסיעה שלמה בכנסת יכולה אולי להיות מושבתת פתאום היום אחרי הצהריים או מחר, מתגלה מישהו עם נגיף, ואז כל מי שהיה מסביבו.

יזהר שי: זה יכול להיות רנדומלי, ואז עבודת הכנסת תשמור על איזושהי איכות.

יזהר שי: אבל זה יכול להיות גם סיעתי, ואז יש ממש פגיעה בדמוקרטיה.

יזהר שי: חלילה מישהו ביש עתיד פתאום מתגלה כחולה, ואז לכל הסיעה אסור להגיע לכנסת.

יזהר שי: זה יכול להיות כחול לבן, זה יכול להיות כל רשימה אחרת.

יזהר שי: לכן יש גם חשיבות לנהל את התהליך הזה כמה שיותר מהר.

יזהר שי: אנחנו עבדנו עם הייעוץ המשפטי של הכנסת – ארבל, איל ינון ואחרים היו מעורבים – כדי למצוא מתווה שקודם כול שומר על העקרונות הדמוקרטיים של החקיקה הישראלית, אבל מצד שני נותן מענה מיידי.

יזהר שי: החשש הוא גם שהתהליך יהיה תהליך ארוך.

יזהר שי: אם היינו מכניסים שינוי לתקנון הכנסת, זה לוקח רק שבועיים כדי להכניס את השינוי, יש זמן המתנה כזה, או במילים המשפטיות הנכונות: זמן הנחה וכן הלאה.

יזהר שי: אז ביקשנו פתרון.

יזהר שי: וארבל, תודה שמצאת מתווה – שאני מקווה שיהיה מקובל פה לכשהיושב-ראש יביא את זה לדיון בוועדה – מתווה שמאפשר לנו חקיקה מיידית, בהנחה שסיעות הבית רוצות בכך.

יזהר שי: ואז מאותו רגע שהחקיקה הזאת מתקיימת יש אפשרות לנהל דיונים בוועדות ובמליאה גם עם אנשים שמנועים, אך ורק בגלל המצב של הקורונה.

יזהר שי: זה לא משנה את מצב העניינים בכנסת – לא מישהו ששבר יד ולא מישהו שחלילה יושב באבל, אבל מישהו שמוגבל בגלל משבר הקורונה.

יזהר שי: אנחנו ביקשנו להגביל את זה בזמן, כדי לא ליצור פה תקדים ארוך מדי, להגביל את זה למצב החירום ולהגביל את זה למצב הקורונה.

יזהר שי: אבל לאפשר גם דיונים אפקטיביים וגם הצבעה.

יזהר שי: וכמו ששמענו, בשבועות הקרובים יש הרבה מאוד הצבעות בכנסת שיגיעו, בעזרת השם, החל מהקמת ממשלה וחוקים וחוקי יסוד והרבה דברים טובים.

יזהר שי: כך שכל מי שיהיה מנוע אך ורק בגלל משבר הקורונה יוכל גם להשתתף וגם להצביע, מזוהה היטב, מאומת, הצבעה חוקית וכן הלאה.

יזהר שי: אם פספסתי משהו, אני מניח שנביא את זה בהקדם האפשרי.

ארבל אסטרחן: רק צריך לומר, שזה מחייב הליך של חקיקה.

ארבל אסטרחן: ועדיין לא הונחו הצעות חוק פרטיות בכלל.

ארבל אסטרחן: רק עכשיו אחרי שייבחרו סגנים תהיה נשיאות, אפשר יהיה להתחיל עם ההליך הזה.

ארבל אסטרחן: אז אפשר יהיה לעשות הליכים מזורזים, אבל זה כמובן כפוף לכל לוחות הזמנים.

יזהר שי: אנחנו נשתדל להביא את זה לוועדה הזאת בהקדם האפשרי, או לכל ועדה אחרת שתאפשר הנחה עם פטור וכן הלאה.

ארבל אסטרחן: יהיה צריך להחליט איזה ועדה, כי הוועדה הזו הזאת לא מחוקקת, אבל יש ועדות שיכולות לחוקק עכשיו.

אברהם (אבי) ניסנקורן: טוב, אז אנחנו נעשה על זה דיון מיוחד, לא בלחץ כזה.

אברהם (אבי) ניסנקורן: תודה לכולם, הישיבה מסתיימת.